EUROOPA KOMISJON Brüssel,23.11.2021 COM(2021) 716 final KOMISJONI ARUANNE EUROOPA PARLAMENDILE JA NÕUKOGULE määruse (EL) 2021/821 (millega kehtestatakse liidu kord kahesuguse kasutusega kaupade ekspordi, vahendamise, tehnilise abi, transiidi ja edasitoimetamise kontrollimiseks) rakendamise kohta



KOMISJONI ARUANNE EUROOPA PARLAMENDILE JA NÕUKOGULE määruse (EL) 2021/821 (millega kehtestatakse liidu kord kahesuguse kasutusega kaupade ekspordi, vahendamise, tehnilise abi, transiidi ja edasitoimetamise kontrollimiseks) rakendamise kohta 1. Sissejuhatus 2013. aastal hakkas komisjon hakkas vastavalt määruses (EÜ) nr 428/2009 (edaspidi „määrus“) sätestatule avaldama iga-aastaseid ekspordikontrolli aruandeid. Määrus tunnistati kehtetuks 9. septembri 2021. aasta määrusega (EL) 2021/821 (edaspidi „uus määrus“). Käesolevas komisjoni aruandes, millesse on oma panuse andnud ka kahesuguse kasutusega kaupade koordineerimisrühmas osalevad liikmesriigid , antakse teavet kahesuguse kasutusega kaupade ekspordikontrolli käsitleva ELi õiguse rakendamise kohta 2020. aastal ja see sisaldab 2019. aasta ekspordikontrolli koondandmeid. Selleks et aidata kaasa ELi kaubandusõiguse, sealhulgas kahesuguse kasutusega kaupade ekspordikontrolli käsitleva ELi õiguse põhjalikumale rakendamisele, lõi komisjon 2019. aastal kaubandusvaldkonna juhtiva järelevalveametniku uue ametikoha. Selleks et toetada kaubandusvaldkonna juhtivat järelevalveametnikku jõustamisülesannete täitmisel, on komisjon ümber korraldanud kaubanduse peadirektoraadi ülesehituse. Muude muudatuste hulgas on ekspordikontroll ja välismaiste otseinvesteeringute taustauuringud ühendatud kaubandusvaldkonna juhtiva järelevalveametniku järelevalve all oleva kaubanduse peadirektoraadi ühe üksuse alla. Sellest tulenevalt ning kuna ekspordikontroll ja välismaiste otseinvesteeringute taustauuring on nii strateegilise kaubanduse kui ka investeeringute kontrollimise vahendid, et tagada Euroopa Liidus julgeolek, võetakse käesolev aruanne vastu samaaegselt esimese välismaiste otseinvesteeringute taustauuringu aastaaruandega. 2. Poliitika- ja õigusraamistiku areng 2.1. Ekspordikontrolli poliitika läbivaatamine 2.1.1. Õigusaktide ajakohastamine 2020. aasta oli ELi ekspordikontrolli ajakohastamisel otsustava tähtsusega, kuna nõukogu ja Euroopa Parlament jõudsid 2020. aasta novembris poliitilisele kokkuleppele uue ekspordikontrolli määruse suhtes. Nad leppisid kokku süsteemi ulatuslikus ajakohastamises, mis muudab ELi ekspordikontrollisüsteemi tõhusamaks, kui ·võtta kasutusele uudne inimeste julgeoleku mõõde, et EL saaks käsitleda uute kahesuguse kasutusega tehnoloogiatega seotud mureküsimusi, eelkõige seoses küberseiretehnoloogiatega, mis kujutavad endast ohtu riiklikule ja rahvusvahelisele julgeolekule, sealhulgas inimõigustele; ·ajakohastada ELi määruse põhimõisted ja määratlused (nt „eksportija“ määratlus, mis hõlmab kahesuguse kasutusega tehnoloogia siirdega seotud füüsilisi isikuid ja teadlasi); ·lihtsustada ja ühtlustada loaandmismenetlusi ning võimaldada komisjonil delegeeritud õigusakte kasutades „lihtsustatud“ menetluse abil muuta selliste kaupade või sihtkohtade loetelu, mille suhtes kohaldatakse teatavaid kontrollivorme, muutes seeläbi ekspordikontrollisüsteemi sujuvamaks ning võimeliseks arenema ja olukorraga kohanema; ·tõhustada teabevahetust lube andvate asutuste ja komisjoni vahel, et suurendada lube käsitlevate otsuste läbipaistvust; ·koordineerida ja toetada kontrolli tõhusat jõustamist, sealhulgas tõhustada turvalist elektroonilist teabevahetust lube andvate ja jõustamise eest vastutavate asutuste vahel; ·töötada välja ELi suutlikkuse suurendamise ja koolitusprogramm liikmesriikide lube andvatele ja jõustamise eest vastutavatele asutustele; ·suurendada tööstusele suunatud teavitustegevust ja läbipaistvust sidusrühmadele, arendades struktureeritud suhteid erasektoriga sidusrühmade erikonsultatsioonide kaudu, mida korraldab asjaomane komisjoni liikmesriikide ekspertidest koosnev rühm; ·alustada dialoogi kolmandate riikidega, et suurendada ülemaailmset julgeolekut ja edendada võrdseid võimalusi ülemaailmsel tasandil. Uus määrus avaldati 11. juunil 2021 ja see jõustus 9. septembril 2021.

2.1.2. Konsultatsioonid ja teavitustegevus Pideva teavitustegevuse osana korraldas komisjon 2020. aastal mitu spetsiaalselt olulistele tööstusharu ja kodanikuühiskonna sidusrühmadele mõeldud konsultatsiooni. Eelkõige korraldati 11. detsembril 2020 virtuaalne ekspordikontrolli foorum, nagu on kirjeldatud allpool. 2.2. Määruse (EÜ) nr 428/2009 muudatused 2.2.1. ELi kontrolliloetelu ajakohastamine Määruse I lisas esitatud ELi kontrolliloetelus on ära toodud loetelu kahesuguse kasutusega kaupadest, sealhulgas tarkvarast ja tehnoloogiast, mida saab kasutada nii tsiviil- kui ka sõjalisel otstarbel, ning see hõlmab ka kõiki kaupu, mida saab kasutada nii muul otstarbel kui plahvatuse tekitamiseks, st mitte lõhkeainena, kui ka abivahendina tuumarelvade või muude tuumalõhkeseadmete tootmisel. Seda muudeti ühel korral 2020. aastal . See muudatus hõlmas 2019. aastal ja 2020. aasta veebruari lõpuni kokku lepitud otsuseid mitmepoolsete ekspordikontrollirežiimide kontekstis (eelkõige Wassenaari lepingus ja Austraalia grupis). Vastavalt I lisa muudatustele ajakohastati ka määruse II ja IV lisa. ELi kontrolliloetelu ajakohastamine 2020. aastal Muudatustega lisati ekspordikontrolli alla kuuluvate kaupade loetellu teatavad küberseiretehnoloogiad, näiteks õiguskaitsealane „tarkvara“ (5D001.e.1 ja 2.) ning „digitaalkriminalistika“ süsteemid, seadmed ja komponendid (5A004.b.1 ja 2.). ELi 2020. aasta kontrolliloetelus on kehtestatud kontrollid ka „suborbitaalsete aluste“ (9A004.h) kohta ning uued kontrolli alt vabastamise märkused teatavate süsinikust „kiud- või niitmaterjalide“ (1A002 – märkus 5) ja infoturbesüsteemi „tehnoloogia“ (5E002.a. – märkus) kohta. Peale selle sisaldab see muudatusi - paagutatud ferriidist valmistatud tasapinnaliste absorbentide (1C001.a – märkus 1.d.2), - metallisulamite (1C002 – tehniline märkus 3), - vedelike ja määrdeainete (1C006.d.),



- veerelaagrite ja laagrisüsteemide (2A001), - simulatsioonitarkvara (3D003), - turvalise „krüptograafilise aktiveerimise“ infoturbesüsteemi (5A002.a.), - optilise süsteemi kosmosekindlate komponentide (6A004.c.4),

- mõningate laserite (6A005.a.6.a.1. - .2.a.) ja - „tiivikulabade“ kontrollimise kohta. Austraalia grupi otsuste tulemusena kehtestati seoses Lähis-Ida respiratoorse sündroomi koroonaviirusega (MERSi koroonaviirus – 1C351.a.59) uued kontrollid 24 kemikaali, sealhulgas Novitšoki lähteainete (1C350.66–1C350.89) suhtes, samuti muudeti klappide ja komponentide kontrolli (2B350.g.1.a. - .2.a.). Ajakohastatud ja konsolideeritud ELi kontrolliloetelu hakati kohaldama 15. detsembril 2020, mis võimaldas ELil täita oma rahvusvahelisi kohustusi. Samuti toetab see ELi eksportijaid kontrolliparameetrite tehnoloogia arengule vastava õigeaegse kohandamise kaudu. Avaldati juhenddokument „Üldised muudatused“, milles antakse ülevaade kõikidest tehnilistest muudatustest ELi kontrollitavate kahesuguse kasutusega kaupade 2020. aasta loetelus . 2.2.2. Brexit Komisjon võttis 2020. aastal mitmeid meetmeid, pidades silmas üleminekuperioodi lõppu 1. jaanuaril 2021, mil kahesuguse kasutusega kaupade eksporti EList Ühendkuningriiki hakatakse kontrollima kõnealuse määruse alusel, nagu ka mis tahes muusse kolmandasse riiki eksporditavaid kaupu. Komisjon avaldas 2020. aasta septembris teate sidusrühmadele, et teavitada eksportijaid kohaldatavatest õigusnormidest seoses üleminekuperioodi lõppemisega ja Ühendkuningriigi väljaastumisega EList. Selleks et tagada kontrollide ühetaoline kohaldamine kogu liidus ning vältida tarbetut halduskoormust ja kaitsta samal ajal liitu ja rahvusvahelist julgeolekut, võttis EL 16. detsembril 2020. aastal vastu määruse (EL) 2020/2171, millega muudetakse määruse IIa lisa. Lisades Ühendkuningriigi liidu üldise ekspordiloaga nr EU001 hõlmatud sihtkohtade loetellu, lihtsustatakse määrusega (EL) 2020/2171 kontrolli enamiku kahesuguse kasutusega kaupade eksportimisel Ühendkuningriiki. Põhja-Iirimaa protokolli alusel kohaldatakse erikorda, milles on sätestatud, et määrust kohaldatakse seoses Põhja-Iirimaaga Ühendkuningriigi suhtes ja Ühendkuningriigis, kusjuures Ühendkuningriik tegutseb ELi määruse alusel pädeva asutusena. Komisjon töötas välja spetsiaalse turvalise elektroonilise vahendi, et toetada teabevahetust Põhja-Iirimaal ja Põhja-Iirimaalt pärit teabe vahetamist Ühendkuningriigi pädeva asutusega, kes vastutab määruse kohaldamise eest. See võimaldab Ühendkuningriigi pädeval asutusel saada teavet, mis toetab Põhja-Iirimaalt pärit kahesuguse kasutusega kaupade ekspordikontrolli tõhusat rakendamist ja jõustamist kooskõlas määruse sätetega. Seetõttu on Ühendkuningriigi pädevatel asutustel võimalik sisestada teavet asjaomaste keeldumiste kohta kahesuguse kasutusega kaupade elektroonilisse süsteemi (DUeS), tutvuda DUeSis juba salvestatud Ühendkuningriigi keeldumistega, neid hallata ja sirvida ning saada keeldumise kohta teavet, mis on asjakohane konkreetse taotluse puhul kahesuguse kasutusega kaupade ekspordiks Põhja-Iirimaalt.

2.3. Riiklikud rakendus- ja nõuete täitmise tagamise meetmed 2.3.1. Rakendusmeetmed Kõnealune määrus on tervikuna siduv ja vahetult kohaldatav kõikides liikmesriikides. Sellest hoolimata nähakse ette, et liikmesriigid võtavad teatavaid meetmeid konkreetsete sätete rakendamiseks ning et teave kõnealuste meetmete kohta tuleb avaldada Euroopa Liidu Teatajas. Komisjon avaldas 17. jaanuaril 2020. aastal vastava teatise, milles on esitatud ajakohastatud ülevaade liikmesriikide võetud meetmetest, mis muu hulgas hõlmavad vahendamise ja transiidi kontrolli laiendamist, kontrolli laiendamist loetlemata kaupadele avaliku julgeoleku või inimõigustega seotud kaalutlustel, riiklike üldiste ekspordilubade kehtestamist ja loetlemata kaupade ELi-sisesele edasitoimetamisele kontrolli kohaldamist, samuti teavet pädevate asutuste kohta. Sellega tagatakse, et eksportijatel on juurdepääs põhjalikule teabele kohaldatavate õigusnormide kohta, ning toetatakse kontrollide järjepidevat ja tõhusat rakendamist kogu ELis. 2.3.2. Nõuete täitmise tagamise meetmed Komisjonile esitatud teabe kohaselt ei ole 2020. aastal uusi muutusi toimunud. Koos 2019. aasta ekspordikontrolli aruandega avaldati loetelu riiklikest nõuete täitmise tagamise meetmetest ja see jääb kehtima. 3. Kahesuguse kasutusega kaupade koordineerimisrühma tegevus Kahesuguse kasutusega kaupade koordineerimisrühm toob kokku komisjoni ja liikmesriikide eksperdid, et uurida kõiki ekspordikontrolli kohaldamisega seotud küsimusi eesmärgiga parandada praktiliselt kontrollide järjepidevust ja tõhusust kogu ELis. Määruse kohaselt peab komisjon esitama Euroopa Parlamendile igal aastal aruande kahesuguse kasutusega kaupade koordineerimisrühma tegevuse, kontrollide ja konsultatsioonide kohta. Aastal 2020 pidas kahesuguse kasutusega kaupade koordineerimisrühm seitse koosolekut (peamiselt veebis), täites oma ülesannet pakkuda foorumit mitmete siin kirjeldatud teemade arutamiseks. 3.1. Rakendusprobleeme käsitlevad konsultatsioonid – üldine teabevahetus Kahesuguse kasutusega kaupade koordineerimisrühm korraldas üldist teabevahetust ekspordikontrolli küsimustes, muu hulgas selleks, et toetada eespool selgitatud ELi ekspordikontrolli käsitlevate õigusaktide ajakohastamist. Kahesuguse kasutusega kaupade koordineerimisrühm vahetas teavet riiklike rakendusmeetmete kohta ja valmistas ette riiklikke meetmeid käsitleva ametliku teatise ajakohastamise . Seoses Brexitiga aitas kahesuguse kasutusega kaupade koordineerimisrühm välja töötada infotehnoloogilist vahendit, mis toetab teabevahetust Põhja-Iirimaa protokolli kohaste kontrollide kohaldamiseks, ning vaatas läbi ka loanõuete muudatused ja koostas eksportijatele ajakohastatud „valmisolekuteatise“ kahesuguse kasutamise kohta. Kahesuguse kasutusega kaupade koordineerimisrühm korraldas lubade andmist käsitlevate andmete kogumise 2019. aasta andmete põhjal, et täiustada liikmesriikide vahel teabe, eelkõige ekspordi koond- ja üldlubade alusel kogutava teabe vahetamist ja suurendada ELi kahesuguse kasutusega kaupade ekspordikontrolli läbipaistvust avalikkuse jaoks (käesoleva aastaaruande koostamisel kasutati ELi 2019. aasta koondandmeid). Kahesuguse kasutusega kaupade koordineerimisrühm korraldas 2019. aastal tehnilise teabevahetuse küberseiretehnoloogia kontrollimeetmete kohaldamise kohta.

Liikmesriikidelt kogutud andmed näitavad lubade arvu vähenemist (vt tabel 1), kusjuures 2019. aastal väljastati loetletud küberseirekaupade jaoks kokku 44 luba. Samal ajavahemikul keelduti küberseirekaupadele loa andmisest 81 korral. Tabel 1. Loetletud küberseirekaupade üksiklubade arv. Kahesuguse kasutusega kaupade koordineerimisrühm otsustas jätkata jõupingutusi kontrollide rakendamise jälgimiseks ning alustas 2019. aastal teabevahetust kontrollide kohaldamise kohta. Järelevalvetehnoloogia eksperdirühm (STEG) jätkas ad hoc teabe vahetamist. 3.2. Tehniline teabevahetus – rakendusprobleemid Kahesuguse kasutusega kaupade koordineerimisrühm toetas ELi kontrolliloetelu ajakohastamiste ettevalmistamist ja osales aruteludes mitmete konkreetsete rakendusküsimuste üle, nagu teabevahetuse tõhustamine ELi üldiste ekspordilubade raames, teabevahetus koondlubade alusel või pädevate asutuste vahelise konsulteerimismehhanismi väljatöötamine seoses teabega, mis käsitleb eksportijaid, kes kasutavad koondlubasid. 3.3. ELi suunised kahesuguse kasutusega kaupade ekspordikontrolli kohta Kahesuguse kasutusega kaupade koordineerimisrühm töötas kahesuguse kasutusega kaupade ekspordikontrolli käsitlevate 2016. aasta ELi suuniste läbivaadatud versiooni ettevalmistamise kallal, mis kajastab kahesuguse kasutusega kaupade elektroonilise süsteemi täiustamist, eelkõige osas, milles see toetab teabevahetust ja pädevate asutuste vahelisi konsultatsioone. Kahesuguse kasutusega kaupu käsitlevate teadusuuringute suuniste väljatöötamise tehniline eksperdirühm (TEG-DUR) pidas 2020. aastal kuus koosolekut ja koostas kahesuguse kasutusega kaupu hõlmavate teadusuuringute suuniste kavandi. Avalik konsultatsioon toimus 2020. aasta oktoobris-novembris ja selle käigus saadi 54 vastust. Tehniline eksperdirühm esitas lõpliku suuniste projekti kahesuguse kasutusega kaupade koordineerimisrühmale kaalumiseks 2021. aasta alguses. Suunised võeti vastu komisjoni soovitusena 2021. aasta septembris. 3.4. Elektrooniline teabevahetus pädevate asutuste vahel Komisjon jätkas kahesuguse kasutusega kaupade koordineerimisrühma toel kahesuguse kasutusega kaupade e-süsteemi arendamist. Kahesuguse kasutusega kaupade koordineerimisrühm leppis 2020. aastal kokku DUeSi konkreetsetes parandustes: • keeldumisest teatamist toetavad funktsioonid vastavalt määruse artikli 13 lõikele 5; • pädevate asutuste vahelisi kahepoolseid konsultatsioone toetavad funktsioonid vastavalt määruse artiklile 11 ja artikli 13 lõikele 5; • ettevalmistused uueks funktsiooniks, et toetada teabevahetust ELi-siseste üleandmistega seotud keeldumiste kohta; • ettevalmistused üldlubade kohaste konsultatsioonide toetamiseks;

• kahesuguse kasutusega kaupade elektroonilise süsteemi kaupade loetelu ajakohastati, et võtta arvesse ELi 2020. aasta kontrolliloetelu ajakohastamist; • uus funktsioon teabevahetuse toetamiseks Ühendkuningriigi pädeva asutusega vastavalt Põhja-Iirimaa protokollile üleminekuperioodi lõpus. Kahesuguse kasutusega kaupade koordineerimisrühm jätkas sihtotstarbelise tehnilise eksperdirühma kaudu pädevate asutuste kasutatava elektroonilise loamenetluse platvormi väljatöötamise toetamist. E-litsentsimise tehniline eksperdirühm suhtles pidevalt liikmesriikide ekspertidega ja toetas e-litsentsimise katseprojekti, mille raames kavatsetakse võtta e-litsentsimise vahend kasutusele 2021. aastal Lätis, Rumeenias, Itaalias, Kreekas ja Belgia Valloonia piirkonnas. Selle elektroonilise süsteemi kasutuselevõtt võimaldab riikide pädevatel asutustel hallata kogu lubade andmise protsessi täiesti paberivabas vormis ning kaasaegsetele elektroonikasüsteemidele omase tulemuslikkuse ja tõhususega. See võimaldab ka ettevõtjatel ja pädevatel asutustel minimeerida kahesuguse kasutusega kaupadele lubade andmisega seotud halduskoormust. Kahesuguse kasutusega kaupade koordineerimisrühm algatas ka arutelud kahesuguse kasutusega kaupade e-litsentsimissüsteemide integreerimise üle komisjonipoolse tolli ühtse liidese algatusega projekti CERTEX raames. Selline integreerimine võimaldab automaatselt kontrollida kahesuguse kasutusega kaupade ekspordiluba, kui eksportija näitab, et eksporditavad kahesuguse kasutusega kaubad on hõlmatud ELi pädeva asutuse väljastatud ekspordiloaga. 3.5. Kahesuguse kasutusega kaupade ELi ekspertide kogu 2020. aastal jätkas kahesuguse kasutusega kaupade ELi ekspertide kogu, mille tegevust juhivad komisjoni Teadusuuringute Ühiskeskus ja liikmesriikide eksperdid, tehnilist nõustamist taotlevate pädevate asutuste toetamist lubade andmisega seotud konkreetsete juhtude hindamisel. Aruandeperioodil anti tehnilisi nõuandeid kaupade klassifitseerimise kohta kuuele pädevale asutusele kokku üheksal korral. 3.6. Rakendamine ja nõuete täitmise tagamine Kahesuguse kasutusega kaupade koordineerimisrühm vahetas teavet kontrollinõuete rakendamise ja täitmise tagamise kohta. Olemasolevate andmete kohaselt oli ELi ekspordikontrollivõrgustikus, mis hõlmab liikmesriikide lubasid väljastavate pädevate asutuste ja komisjoni töötajaid, üle 360 töötaja. Seoses nõuete täitmise tagamisega registreeriti 2019. aastal 144 ekspordikontrollieeskirjade rikkumist ning liikmesriikide õiguskaitseasutused kohaldasid 8 halduskaristust ja 16 kriminaalkaristust. 3.7. Suutlikkuse suurendamine Kahesuguse kasutusega kaupade koordineerimisrühm toetas 2020. aastal koostöös USA energeetikaministeeriumiga komisjoni Teadusuuringute Ühiskeskuse ja riikliku tuumajulgeoleku agentuuri (NNSA) 13. virtuaalse tehnilise seminari korraldamist 15. septembril ja 5. oktoobril 2020. 3.8. Läbipaistvus ning dialoog tööstusharu ja akadeemiliste ringkondadega Kahesuguse kasutusega kaupade koordineerimisrühma toetusel korraldati 11. detsembril 2020 virtuaalformaadis ekspordikontrolli foorum koostöös ELi nõukogu eesistujariigi Saksamaaga. See andis võimaluse vahetada arvamusi ELi ekspordikontrolli rakendamise ja ELi ekspordikontrolli ajakohastamist käsitleva õigusloomeprotsessi üle rohkem kui 800 tööstuse ja kodanikuühiskonna sidusrühmaga tööstusliitudest, kahesuguse kasutusega kaupade ettevõtetest, akadeemilistest ringkondadest ja kodanikuühiskonna organisatsioonidest, pidades silmas kaasseadusandja kokkulepet uue määruse suhtes. Virtuaalne vorm võimaldas varasemast palju ulatuslikumat osalemist füüsilises keskkonnas. Peale komisjoni teavitustegevuse toetamise koostas kahesuguse kasutusega kaupade koordineerimisrühm ka dokumendid, et toetada eksportijaid määruste rakendamisel. Eelkõige tehakse määruse I lisas tehtud muudatustest kokkuvõte dokumendis „Comprehensive change Note summary 2020“, et rakendada massihävitusrelvade leviku tõkestamise korda käsitlevate eri rahvusvaheliste foorumite kontrolliloeteludes tehtud muudatusi. 4. ELi ekspordikontroll – põhiandmed Kahesuguse kasutusega kaupade koguekspordi (sh loetlemata kahesuguse kasutusega kaubad) kohta on usaldusväärset teavet raske saada, sest puudub vastavalt määratletud majandussektor. Komisjon ja liikmesriigid koguvad siiski andmeid, mis võimaldavad ligikaudselt hinnata kahesuguse kasutusega kaupade eksporti nii pädevate asutuste kogutavate spetsiifiliste loaandmete kui ka kahesuguse kasutusega kaupu hõlmava tollikaupade statistika põhjal. 2019. aasta hinnangulised ekspordiandmed on esitatud allpool. Tuleb tähele panna, et allpool esitatud hinnangulised andmed ei hõlma kahesuguse kasutusega kaupadega kauplemisega seotud teenuseid ega sellekohase mittemateriaalse tehnoloogia üleandmist. 4.1. Kahesuguse kasutusega kaupadega kauplemine ELis: kaubad ja sihtkohad

2020. aastal kohaldati määrust eelkõige 1 884 kahesuguse kasutusega kauba suhtes, mis on loetletud I lisas (ELi kontrolliloetelus) ja liigitatud kümnesse kategooriasse (joonis 1). Kõnealused kahesuguse kasutusega kaubad on seotud ligikaudu 1 000 tollikaubaga, sealhulgas kemikaalide, metallide ja mittemetalsetest mineraalidest toodete, arvutite, elektroonika- ja optikaseadmete, elektriseadmete, masinate, sõidukite ja transpordivahenditega jne ning kuuluvad tavaliselt selle suuremahulise, mitmesuguseid kaupu hõlmava valdkonna kõrgtehnoloogilisse ossa.

Joonis 1. I lisas esitatud kümnes kategoorias loetletud kahesuguse kasutusega kaupade arv pärast määruse (EL) 2020/1749 vastuvõtmist Kahesuguse kasutusega kaupadega kauplemise suhtelise olulisuse statistiliste hinnangute kohaselt moodustab kahesuguse kasutusega kaupade eksport umbes 2,3 % EL 27 koguekspordist (ELi-sisene ja -väline) tollikaupade üldises „kahesuguse kasutusega kaupade ekspordi valdkonnas“, mis võib eri määral hõlmata teatavaid kahesuguse kasutusega kaupu (joonis 2). Seega oleks kahesuguse kasutusega kaupadega kauplemise väärtus 2019. aastal 119 miljardit eurot. Joonis 2. Kahesuguse kasutusega kaupade ELi-sisese ja -välise ekspordi statistilised hinnangud Statistilised hinnangud näitavad ka kahesuguse kasutusega kaupade ekspordi peamisi sihtkohti ning osutavad, et suur osa kahesuguse kasutusega kaupade ekspordist suundub liidu üldistel ekspordilubadel märgitud riikidesse. Sihtriigid kajastavad nii ELi ekspordituru struktuuri asjaomaste kaupade puhul kui ka kaubanduse hõlbustamist ELi üldiste ekspordilubade alusel (joonised 3 ja 4) . Joonis 3. ELi kahesuguse kasutusega kaupade ekspordi hinnangud: 25 peamist ekspordi sihtriiki ja nende allpiirkonnad 2019. aastal Joonis 4. ELi kahesuguse kasutusega kaupade ekspordi hinnangud: sihtriigid piirkonniti ja allpiirkonniti 2019. aastal 4.2. Kahesuguse kasutusega kaupadega kauplemisload ELis: taotlused, volitused, keeldumised Tulenevalt määruse artikli 19 lõikest 2, milles on sätestatud, et „[l]iikmesriigid võtavad kõik vajalikud meetmed pädevate asutuste vahel otsese koostöö ja teabevahetuse sisseseadmiseks, et suurendada ühenduse ekspordikontrolli korra tõhusust“, on kahesuguse kasutusega kaupade koordineerimisrühm vahetanud andmeid ja teavet lubade andmise kohta, et mõista paremini ekspordikontrolli ja selle mõju majandusele. Allpool on esitatud teatavad aruandlusperioodi kohta kogutud andmed, tuleb aga tähele panna, et kõik liikmesriigid ei kogu kõiki andmeid. Seega kajastab alljärgnevalt esitatud teave koondkoguste ja -väärtuste ligikaudseid hinnanguid liikmesriikidelt saadud andmete piires. Taotluste koguväärtus oli 40 miljardit eurot ja seega moodustas kontrollitud kahesuguse kasutusega kaupade eksport 2,2 % EL 27-välisest koguekspordist. Lubade alusel toimunud kahesuguse kasutusega kaupadega kauplemise kogumaht oli 31,5 miljardit eurot, mis moodustas 1,7 % EL 27-välisest koguekspordist, ning enamik tehinguid tehti üksiklubade alusel (2019. aastal anti välja ligikaudu 20 300 üksikluba) ja koondlubade alusel (väärtuse järgi). Vaid väikese osa eksporditaotluste täitmisest keelduti: 2019. aastal keelduti loa väljaandmisest 603 juhul, mis on ligikaudu 0,89 % kõnealuse aasta kontrollitud kahesuguse kasutusega kaupade ekspordi väärtusest ja 0,02 % EL 27-välisest koguekspordist. Joonis 5. Väljaantud lubade ja loa väljaandmisest keeldumiste arv aastatel 2014–2019